ธปท.โล่งเงินไหลออกเริ่มชะลอ
ธปท.โล่งอก เงินทุนไหลออกเริ่มชะลอตัว เดือน ต.ค.มีเงินทุนโดยตรงไหลเข้าทำให้ไม่น่าเป็นห่วง
29 ต.ค. 2565

ธปท.โล่งอก เงินทุนไหลออกเริ่มชะลอตัว เดือน ต.ค.มีเงินทุนโดยตรงไหลเข้าทำให้ไม่น่าเป็นห่วง
นายดอน นาครทรรพ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) เปิดเผยว่า ในเดือน ต.ค.นี้เงินทุนยังคงไหลออกแต่เริ่มชะลอตัว สาเหตุส่วนหนึ่งมาจากมีเงินลงทุนโดยตรงจากต่างประเทศไหลเข้า 1,839 ล้านเหรียญสหรัฐ ทำให้การไหลออกของเงินทุนไม่ได้น่ากังวลนัก มีเงินร้อนไหลออกไปแต่มีเงินลงทุนทางตรงเข้ามาแทน
ทั้งนี้ ธปท.รายงานดุลบัญชีเงินทุนเคลื่อนย้ายล่าสุด ณ สิ้นเดือน ต.ค.ที่ผ่านมาว่า มีเงินทุนไหลออกสุทธิ 2,474 ล้านเหรียญสหรัฐ หรือ 8.82 หมื่นล้านบาท หากคิดอัตราแลกเปลี่ยนปัจจุบันที่ระดับ 35.65 บาท/เหรียญสหรัฐ เป็นการไหลออกต่อเนื่องจากเดือนก่อนที่ 3,172 ล้านเหรียญสหรัฐ หรือ 1.13 แสนล้านบาท
อย่างไรก็ตาม จากต้นปีถึงปัจจุบันหรือในช่วง 10 เดือนแรกของปีนี้ เงินทุนไหลออกสุทธิรวม 11,375 ล้านเหรียญสหรัฐ หรือ 4.05 แสนล้านบาท โดยยังไหลออกน้อยกว่าปี 2558 ที่ไหลออกทั้งสิ้น 17,102 ล้านเหรียญสหรัฐ หรือ 6.1 แสนล้านบาท มีรายละเอียดเงินทุนไหลออกแบ่งเป็น ไตรมาสแรก 300 ล้านเหรียญสหรัฐ ไตรมาส 2 จำนวน 1,813 ล้านเหรียญสหรัฐ ไตรมาส 3 จำนวน 6,789 ล้านเหรียญสหรัฐ นอกจากนี้ยังไหลออกในเดือน ก.ย.และ ต.ค.อีก 3,172 ล้านเหรียญสหรัฐ และ 2,474 ล้านเหรียญสหรัฐ ตามลำดับ
นอกจากนี้ ดุลบัญชีเงินทุนเคลื่อนย้ายขาดดุลสุทธิในเดือน ต.ค.เป็นผลจากการนำเงินไปฝากในต่างประเทศและชาระคืนเงินกู้ระยะสั้นของสถาบันรับฝากเงินหรือธนาคารพาณิชย์ เพื่อปรับฐานะเงินตราต่างประเทศ ซึ่งส่วนนี้พันไปถึงการซื้อป้องกันความเสี่ยงค่าเงินของภาคการส่งออกด้วย อย่างไรก็ดีการส่งออกเดือนนี้ติดลบ ประกอบกับค่าเงินบาทก็อ่อนค่าลงระดับหนึ่ง ทำให้การป้องกันความเสี่ยงค่าเงินไม่สูงมากนัก